賣豬仔

賣豬仔原本指由中至外嘅苦力買賣，係種奴隸貿易。啲工人雅稱華工，俗稱豬仔，主要種類有三——去美國或者加拿大嘅賒單苦力、去拉丁美洲嘅契約華工，同去南洋嘅豬仔華工。

歷史

「豬仔」招攬自五湖四海，以窮鄉僻壤居多，聚埋喺幾個貿易發達嘅城市道交易。「賣豬仔」檔口嘅集中地，有澳門、香港、廣州、汕頭、廈門同新加坡等。

澳門
呢種生意响十九世紀中後期至二十世紀初最蓬勃，澳門係當時嘅遠東交易中心，喺聖安多尼教堂同大三巴牌坊附近，呢種舖頭林立，1866年大概有四十間，1873年有多過三百間，1856至1873年間，出口嘅華工唔止十八萬。佢等自稱招工館，葡人稱之為「barracão」，華人叫豬仔館。當時中國窮困潦倒，無數老百姓生活艱難，有好多後生壯丁，俾人販呃或者自願，賣身出埠做苦工。南粵人隨船出海之後嘅第一站落角點，多數係東南亞，唔少最終去到所謂「新世界」——歐洲列強玩嗮嘅大細殖民地。

香港
香港响十九世紀時，一度係世界主要的苦力轉運中心，政府嘅公共工程局就開咗啲打着招工館牌面，外觀似客棧，内籠同監獄無異嘅豬仔館。豬仔館有官辦同民營嘅，去到1906年式微時，都重剩返23間。喺美孚嘅饒宗頤文化館，以前係其中之一，叫「華工屯舍」，乃唯一現存嘅呢類歷史遺跡。响1851至1872年間，由香港運去美國、澳洲同東南亞嘅華工總數有32萬零人。响1861至1872年間，由香港起航嘅苦力船有426艘，英國船最多，其次係美國嘅。航運商人同中介人靠貴價賣船飛嚟弁取暴利，為咗賺到盡，重會超載同剋扣食糧飲水。旅途期間，「乘客」一路圂喺艙底，迫到密厔厔，唔夠飲，食唔足，空氣濁，缺醫乏藥，過着非人生活，死好多人。由1850至1856年，華工出洋死亡率平均係25.2%。同一時期，由香港出發到秘魯、三藩市同古巴嘅苦力船上面，先後有4次嚴重死亡事故，比率由20%至66.66%不等。

詞義
簽咗賣身契之後，就會變成契約工，收到啲安家費，亦失去自由，俾人用船一批一批噉運走。有文獻記載話，佢等喺長期嘅海上航程之中，會遭到牲口式對待，尤其是喺開餐時——啲人唔一定有碗用，通常主人會用大木兜或者鐵㷛裝啲嘢食出嚟，成班就圍住踎喺道食，形同餵豬，於是就有「賣豬仔」一詞嘞。同時代，呢門生意喺中國沿海多處都有，販運路線唔同。

後來，「賣豬仔」又多咗引申意義——呃人糊里糊塗噉做某件事、出賣自己勞力，同埋出賣其他人。

奴隸制